[אָדוֹן עֶלְיוֹן תְּנָה פִדְיוֹן]



	
	[אָדוֹן עֶלְיוֹן תְּנָה פִדְיוֹן]
	



Graziadio da Reiti

[נולד בבּוֹלוֹנְיָה בשנת 1560, חי בְמַנטוֹבָה משנת 1589 ואילךְ ומת שם בשנת 1623]





/ ͟ / ͟ / ͟ / ͟ / ͟ / ͟ / ͟ / ͟ / ͟ (־)


אָדוֹן עֶלְיוֹן/ תְּנָה פִדְיוֹן/ לְעָם אֶבְיוֹן/ יָדָיו
רִפְיוֹן



בְּכָל־מוֹשָׁב/ לְגֵר נֶחְשָׁב/ הוֹלֵךְ וָשָׁב/ עִם בִּזָּיוֹן



גָּרשׁ נִגְרָשׁ/ נִמְאָס וָרָשׁ/ נִגְזָר נִפְרָשׁ/ כִּי אֵין רִשְׁיוֹן



דְּוֵה לֵבָב/ תָּמִיד נִצָּב/ גּוֹלֶה שׁוֹבָב/ לִמְקוֹם צָיוֹן



הָמוּם גַּלְמוּד/ בְּלִי לָמוּד/ נִשְׁבָּר קָפוּד/ כְּקִיקָיוֹן



וּבְכֵן שָׁבוּר/ עָנִי וָבוּר/ וְלֹא חָבוּר/ מַחְלוֹן כִּלְיוֹן



מָתַי עֶלְיוֹן/ תִּתֵּן פִּדְיוֹן/ לְעָם אֶבְיוֹן/ יָדָיו רִפְיוֹן.







זֹאת הַתּוֹרָה/ לֹא נִשְׁמְרָה/ עַל־כֵּן עֶבְרָה/
אָכְלָה אַפִּרְיוֹן



חֹק וּמִשְׁפָּט/ מִכֶּם נִשְׁמָט/ לְזֹאת שָׁפַט/ בַּר־תְּמַלְיוֹן



טִפֵּשׁ זָקֵן/ גֵּאֶה מִסְכֵּן/ מַחְלִיפֵי קֵן/ בְּלֵצָיוֹן



יַד כָּל־עָרִיץ/ הָיָה אַמִּיץ/ חַלָּשׁ יַעֲרִיץ/ כְּאִישׁ
בִּרְיוֹן



הַאִם עֶלְיוֹן/ יִתֵּן פִּדְיוֹן/ לְעָם אֶבְיוֹן/ רַע הָרַעְיוֹן.







כָּכָה אָבוֹת/ הִרְבּוּ חוֹבוֹת/ וּבְמַכְאוֹבוֹת/
נֶחְרַב צִיּוֹן



לֵבָב קִרְעוּ/ הַרְפּוּ וּדְעוּ/ מוּסָר שִׁמְעוּ/ קְחוּ עֶצְיוֹן



מֶלֶךְ תַּקִּיף/ לְטוֹב יַשְׁקִיף/ אֶתְכֶם יַקִּיף/ כְּמוֹ שִׁרְיוֹן



נֶפֶשׁ יִנְצֹר/ עֹנֶשׁ יַעְצֹר/ זָדוֹן יִבְצֹר/ גַּם שִׁגָּיוֹן



וַדַּאי עֶלְיוֹן/ יִתֵּן פִּדְיוֹן / אִם עַם אֶבְיוֹן/ יֵיטִיב רַעְיוֹן.







סוֹד תְּשׁוּבָה/ נֵלְכָה בָהּ/ נַשְׁפִּיל לִבָּא/
כְּאֵזוֹב יוֹן



עַל־כָּל־עִוּוּי/ נַעְשֶׂה עִנּוּי/ נַסְדִּיר וִדּוּי/ נַכְשִׁיר
כִּלְיוֹן



פֶּשַׁע נִמְרֹק/ עָוֹן נִמְחֹק/ גַּם חֵטְא נִדְחֹק/ לְטִמָּיוֹן



וּבְכֵן עֶלְיוֹן/יִתֵּן פִּדְיוֹן/ לְעָם אֶבְיוֹן/ יָדָיו רִפְיוֹן.







צוּר נְפָשׁוֹת/ מֵחַלָּשׁוֹת/ קַח רְחָשׁוֹת/ כְּדַם
אַלְיוֹן



קָרְבָּן עוֹלָה/ וְכִבְלוּלָה/ נִיב תְּפִלָּה/ לְרוּם חֶבְיוֹן



רְאֵה רֵאשִׁית/שׁוּר אַחֲרִית/כִּי בָךְ נָשִׁית/כָּל־חִסָּיוֹן



מַהֵר עֶלְיוֹן/וְחִישׁ פִּדְיוֹן/ לְעָם אֶבְיוֹן/ יָדָיו רִפְיוֹן.







שִׁבְטֵי אַלְמָן/ הָשֵׁב נֶאְמָן/ מִנְּהַר גּוֹזָן/ הוּא סַבַּטְיוֹן



תִּשְׁמַע תּוֹדָה/ מִיְּהוּדָה/ בִּקְהַל עֵדָה/ בְּסוֹד חֶזְיוֹן



חַזֵּק נוֹפְלִים/ נַחֵם אֻמְלָלִים/ יוֹצֵר גַּלְגַּלִּים/הָשֵׁב צִיּוֹן



אֵל רָם יָחִיד/ קָדוֹשׁ יַעְמִיד/ מָרוֹם יַתְמִיד/אֶת־אַפִּרְיוֹן



אֵין עוֹד רִפְיוֹן/ חָדַל אֶבְיוֹן/כִּי בָא פִדְיוֹן/ מֵאֵל עֶלְיוֹן.









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/40757